Dnevnik putovanja u Irsku

1.12.2010.

Danas prvi put letim avionom. Jako sam uzbuđena i nestrpljiva i jedva čekam da poletimo. Aerodrom s kojeg polijećemo do Ujedinjenog Kraljevstva je u Grazu do kojeg idemo autobusom. Kada smo stigli u Graz padao je snijeg i sve je bilo bijelo kao u bajci. Bez većih poteškoća ukrcali smo se u avion i poletjeli.

Kroz prozor sam vidjela London koji je izgledao kao mnoštvo lampica na Božićnom drvcu. Sretno smo sletjele na aerodrom i čekale ukrcaj za Dublin. Kada smo se ukrcali u avion za Dublin, dogodilo se nešto što smo najmanje očekivale. Let je bio otkazan zbog snježne mećave. To je značilo da moramo cijelu noć ostati na aerodromu i čekati prvi slobodan let za Dublin. Nismo dobile let za Dublin nego za Cork od kojeg treba još 3 sata vožnje vlakom do Dublina.

Nakon dugog čekanja dobile smo let za Dublin u 6.20 ujutro. Napokon!

2.12.2010.

Nakon cijele noći provedene na aerodromu ukrcali smo se na let za Cork. Kada smo sletjele u Cork čekala nas je duga vožnja do Droghede. Kada smo došle u Droghedu ostavila sam učiteljice u hotelu, a ja sam otišla s obitelji kod koje ću ostati nekoliko dana. U obitelji je troje djece Kaitlyn, Shannon i Shonn.

3.12.2010.

Nakon obilnog doručka išli smo u njihovu školu. Škola je mala, ali lijepa. U školi smo gledali kratak program koji su nam pripremili učenici. Kada smo se vratile kući radili smo snjegovića.

Najveću kuglu je moralo gurati nas osmero do dvorišta. Snjegović je bio viši od mene, a radili smo ga 2 puna sata. Samo što smo ušle u kuću netko nam je ukrao glavu sa snjegovića. Nismo ni dovršile novu, a već je započelo grudanje između cura i dečki iz susjedstva.

Naravno mi smo pobijedile jer nas je bilo više. Sutra je novi dan i nove pustolovine.

4.12.2010.

Sutra idem doma, putovanje je bilo super čak i ona noć na aerodromu.

Danas smo išli na kuglanje u Droghedu. Bilo je odlično i zabavno, a i upoznala sam puno novih prijateljica. Nakon kuglanja išli smo kući kako bi se ja mogla spakirati. Nako što sam se spakirala družili smo se prije odlaska.

Kada smo stigli u hotel pozdravila sam se s obitelji i otišla s učiteljicama. U hotelu smo svi razmjenjivali dojmove o ovoj našoj maloj avanturi.